1986年半山芭监狱骚乱

1986年半山芭监狱骚乱是勒1986年10月17号到10月22号，发生勒马来西亚吉隆坡半山芭监狱个一桩囚犯挟持人质个事体，罪犯蔡捷成领头扣押两名监狱工作人员（一個医生搭一個医药助理）当人质，僵持仔六天再结束，还好呒没人死脱。最末，几個带头个罪犯侪拨判仔绞刑。

主谋
箇桩案件个主谋是底下六個人：
蔡捷成（也叫“占米”，37岁），新加坡公民
黄来发（24岁）
沈亚南（19岁）
林福成（29岁）
方文武（26岁）
叶仕强（21岁）

事体经过
1986年10月17号，6個华裔候审犯人勒半山芭监狱里挟持仔2個人质，要求修改控告俚哚个罪名，事体搞仔6日5夜。拨挟持个人质是皮肤专科医生莫哈末拉兹搭助理阿都阿兹。

消息一传出，全国震惊。狱卒厉声命令所有勒吃饭个囚犯拿接勺摆下来，大喊“Semua Masuk Bilik！”（所有人回转囚室！）。警察马上派人到监狱，搭嫌犯对峙。涉案个候审犯包括蔡捷成、黄来发、沈亚南、林福成、方文武搭叶仕强。蔡捷成是新加坡人，老早做过警察，后首底因为偷车子个辰光杀脱警察，拨关进监牢里向。

警察尝试好几埭搭嫌犯对话，必过嫌犯只肯搭刘贤宗副警监谈判。警察畀个吃食只拨人质吃，俚哚自家吃快速面。

嫌犯提出两隻要求：修改控状，外加畀俚哚车子逃跑。警察谈判多埭呒没结果，後首底请来嫌犯个屋里人劝俚哚投降。嫌犯内部也开始有矛盾哉。

谈判个辰光，监狱里向3000多個囚犯因为呒办法汏浴，脾气侪躁起来。另外，警察还请来個巫师依布拉欣末赛因作法，想让囚犯投降。

警方行动
69特种部队接到马来西亚总理马哈蒂尔·穆罕默德“绝对弗能发生流血事件”个指示仔么，勒10月22号下半日5点25分，突击队开始行动。勒囚犯内应方文武个相帮底下，只用仔一分钟就拿所有囚犯侪制服，成功救出人质。特种部队俚哚12個人勒过程当中是一枪也朆开，就是拿木棍突击。囚犯还想杀脱人质，畀方文武保护下来。事体结束仔么，方文武因为协助警方，拨送到条件比较好个加影监狱去哉。

审判
1986年12月11号，六個闹事个扣留犯侪拨带上推事庭，控告绑架罪名。1989年10月10号，所有人侪拨送上绞刑台当场捩死。

後续
参与行动个警员纳祖拉丁勒1987年6月4号获得英勇将领勋章（PGB）。

 参考 

Category:马来西亚
Category:1986年